Usahawan wanita Sarawak disaran dapatkan lesen sesuai
KUCHING: Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak semalam meminta usahawan wanita di negeri ini, untuk berusaha mendapatkan lesen-lesen yang berkaitan dengan perniagaan mereka. Menterinya Dato’ Sri Fatimah Abdullah berkata, lesen yang bersesuaian ini akan memudahkan mereka mendapatkan bantuan kerajaan sama ada bantuan pinjaman, geran atau peluang mengikuti latihan kemahiran. “Kita sekarang mengadakan jerayawara di seluruh Sarawak untuk mengingatkan wanita-wanita kita yang menceburi bidang perniagaan untuk mendapatkan lesen, kerana tanpanya sukar untuk kita mendapat bantuan dari kerajaan,” katanya selepas melawat ladang penerima Anugerah Ketua Menteri Bagi Tokoh Usahawan Wanita Sarawak 2020, di Kampung Kuap, Batu 10, di sini. Beliau berkata, hasil lawatannya itu mendapati tokoh usahawan wanita terbabit memiliki banyak lesen pertanian moden dan lesen terbabit membolehkannya menerima banyak bantuan kerajaan. Sementara itu, pemilik ladang tersebut Kansar Karar yang menjalankan keusahawanan pertanian moden menggunakan teknologi rumah hijau berkata walaupun tidak menggunakan sebarang racun serangga dalam usahanya itu, beliau mengambil lesen berkenaan bagi memudahkannya mendapat bantuan daripada kerajaan. “Pendapatan kasar saya dalam RM2 juta lebih setahun dan saya sudah enam tahun terbabit dalam bidang pertanian moden,” katanya yang juga menyediakan latihan dalam pertanian moden di ladangnya. Selain menjalankan ladangnya sendiri, syarikat beliau turut menyediakan perkhidmatan membuat rumah hijau dan setakat ini sudah lebih 500 buah telah dihasilkan di seluruh negeri ini, yang digunakan sama ada oleh agensi kerajaan mahupun syarikat swasta.- Bernama 
See author's posts
